ORDE do 22 de abril de 2009 pola que se modifica a Orde do 29 de xaneiro de 2009 pola que se regula a aplicación dos pagamentos directos á agricultura e á gandaría e da indemnización compensatoria, e se convocan as axudas previstas no contrato de explotación sustentable no ano 2009.
CONSELLERÍA DO MEDIO RURAL — III. OUTRAS DISPOSICIÓNS — 30/04/2009

A Orde do 29 de xaneiro de 2009 (publicada no DOG nº 21, do 30, coa corrección de erros no DOG nº 37, do 23 de febreiro) regula a aplicación en Galicia dos pagamentos directos á agricultura á gandaría e da indemnización compensatoria, e convoca as axudas previstas no contrato de explotación sustentable no ano 2009.
Pola súa parte, o Real decreto 1612/2008, do 3 de outubro, regula a aplicación en España dos pagamentos directos á agricultura e á gandaría.
Ambas as normas concretan a aplicación dos regulamentos comunitarios que regulan as ditas axudas da PAC, entre os que destaca o Regulamento (CE) 1782/2003 do Consello, do 29 de setembro de 2003, polo que se establecen as disposicións comúns aplicables aos réximes de axuda directa no marco da política agrícola común e se instauran determinados réximes de axudas aos agricultores.
Coa publicación do Regulamento (CE) 73/2009 do Consello, do 19 de xaneiro de 2009, DOUE nº L 30/16, do 31 de xaneiro de 2009, polo que se establecen as disposicións comúns aplicables aos réximes de axuda directa aos agricultores no marco da política agrícola común e se instauran determinados réximes de axudas aos agricultores e polo que se modifican os regulamentos (CE) 1290/2005, (CE) 247/2006, (CE) 378/2007 e se derroga o Regulamento (CE) 1782/2003, incorpóranse as modificacións aprobadas no marco da última reforma da política agrícola común, denominada comunmente como o chequeo médico da PAC e que, basicamente, axusta determinados elementos das axudas directas e avanza cara a unha simplificación do réxime de pagamento único.
Entre as modificacións recollidas no devandito regulamento destaca a supresión da obriga de retirada de terras a partir do 1 de xaneiro de 2009, polo que os dereitos de retirada establecidos anteriormente se poden xustificar nas hectáreas suxeitas ás mesmas condicións de admisibilidade que calquera outro dereito. Polo dito motivo modificouse o concepto de hectárea admisible incluíndose determinadas zonas forestais e as zonas suxeitas a determinados compromisos ambientais. Ademais, os agricultores poderán utilizar as hectáreas admisibles para xustificar os dereitos de retirada nas mesmas condicións que os dereitos de axuda normais, polo que se eliminan as disposicións relativas á utilización dos dereitos de retirada.
Tamén se prevé o incremento na modulación aos pagamentos directos, que se aplicará só sobre o importe por enriba dos 5.000 euros que se lle conceda a un agricultor, razón pola que non se realizará unha redución para logo reembolsala aos mesmos titulares, eliminando o pagamento do importe adicional de axuda.
Outra modificación é que o período fixado para reintegrar á reserva nacional os dereitos de pagamento non utilizados reduciuse de tres a dous anos, aplicándose a todos os tipos de dereitos de pagamento. Ademais, os dereitos de retirada de terras e os dereitos procedentes da reserva nacional equipáranse na utilización e cesión aos dereitos de axudas normais.
Por outra parte, o Regulamento (CE) 73/2009 reforzou o concepto de condicionalidade, que inclúe as boas condicións agrarias e ambientais e os requisitos legais de xestión en materia de ambiente, saúde pública, sanidade e benestar animal, así como os requisitos mínimos na utilización de fertilizantes e fitosanitarios para os solicitantes das axudas agroambientais cofinanciadas polo Fondo Europeo Agrícola de Desenvolvemento Rural (Feader).
Esta revisión simplifica a aplicación da condicionalidade e actualiza os contidos dos requisitos legais de xestión e das boas condicións agrarias e ambientais.
Algunhas das disposicións do Regulamento (CE) 73/2009 do Consello, do 19 xaneiro de 2009, entraron en vigor ao principio do ano 2009 e outras entrarán a partir de 2010; respecto das primeiras, supuxeron e obrigaron á modificación da normativa reguladora do Estado español e, concretamente, por medio do Real decreto 560/2009, do 8 de abril (BOE nº 87, do 9 de abril) que modifica parcialmente o Real decreto 1612/2008, do 3 de outubro, sobre a aplicación dos pagamentos directos á agricultura e á gandaría, e do Real decreto 486/2009, do 3 de abril (BOE nº 94, do 17 de abril), polo que se establecen os requisitos legais e de xestión e as boas condicións agrarias e ambientais que deben cumprir os agricultores que reciban pagamentos directos no marco da política agrícola común, os beneficiarios de determinadas axudas de desenvolvemento rural e os agricultores que reciban axudas en virtude dos programas de apoio á reestruturación e reconversión e á prima por arrinca do viñedo, e que derroga o
Real decreto 2352/2004, do 23 de decembro, matizando aspectos que se foron detectando na aplicación diaria deste réxime, incorporando simplificacións, como a de non aplicar reducións ás infraccións leves e eliminando obrigas innecesarias.
Os cambios normativos anteriormente mencionados afectan a Orde do 29 de xaneiro de 2009, polo que cómpre a súa modificación para recoller de forma adecuada a nova regulación nos aspectos relativos á supresión dos dereitos de retirada e da retirada obrigatoria, á aplicación da modulación e da condicionalidade.
Ademais do anterior, no Real decreto 560/2009, do 8 de abril, introdúcense modificacións froito da experiencia obtida na aplicación do sistema de pagamentos directos, como foi a eliminación do requisito de ter subscrito un contrato tipo de subministración de leite de vaca homologado para a percepción dos pagamentos do artigo 69 no sector lácteo.
Precísase, así mesmo, modificar determinadas referencias legais e outros textos relacionados cos dereitos de retirada, coa retirada obrigatoria e coa condicionalidade contidos nos anexos.
Por outra parte, a evolución que desde a publicación da Orde do 29 de xaneiro de 2009 se produciu nos procesos de concentración parcelaria en que se atopan diversas zonas, fai recomendable a modificación da relación contida no correspondente anexo para incluír aquelas zonas en que, publicada a toma de posesión dos predios de substitución, os agricultores deben declarar polas novas referencias de concentración, segundo se recolle no número 2 do artigo 11º da Orde do 29 de xaneiro de 2009.
En consecuencia, de conformidade co previsto no artigo 30.I.3 do Estatuto de autonomía de Galicia e no uso das facultades que me confire a Lei 9/2007, do 13 de xuño, de subvencións de Galicia, así como a Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo único.
Modificación da Orde do 29 de xaneiro de 2009 pola que se regula a aplicación dos pagamentos directos á agricultura e á gandaría e da indemnización compensatoria, e se convocan as axudas previstas no contrato de explotación sustentable no ano 2009.
A Orde do 29 de xaneiro de 2009 pola que se regula a aplicación dos pagamentos directos á agricultura e á gandaría e da indemnización compensatoria, e se convocan as axudas previstas no contrato de explotación sustentable no ano 2009 modifícase do seguinte modo:
Un.-Modifícase o artigo 1º do seguinte modo:
1. O texto da alínea a) do punto 1.2 queda redactado do seguinte modo:
«a) Pagamento único para os titulares de dereitos concedidos en virtude do artigo 1 do Regulamento (CE) 73/2009 do Consello, do 19 de xaneiro, que abrangue as axudas desligadas recollidas no anexo I do Real decreto 560/2009, do 8 de abril».
2. Suprímese o punto 1.3.
3. O punto 1.6 queda redactado como segue:
«1.6. Así mesmo, de acordo co previsto no Regulamento (CE) 796/2004 e no Real decreto 486/2009, do 3 de abril (BOE nº 94, do 17 de abril) polo que se establecen os requisitos legais e de xestión e as boas condicións agrarias e ambientais que deben cumprir os agricultores que reciban pagamentos directos no marco da política agrícola común, os beneficiarios de determinadas axudas de desenvolvemento rural e os agricultores que reciban axudas en virtude dos programas de apoio á reestruturación e reconversión e á prima por arrinca do viñedo, establécense os requisitos legais de xestión e as boas condicións agrarias e ambientais que deberán cumprir os agricultores solicitantes das axudas, con relación á condicionalidade, así como o sistema de control e aplicación de reducións e exclusións no marco do Decreto 106/2007, da Xunta de Galicia, do 31 de maio».
Dous.-Modifícase o artigo 7º do seguinte modo:
1. Suprímese o punto 2.
2. O punto 3 queda redactado como segue:
«3. A superficie destinada a produtos con destino enerxético non é admisible para beneficiarse dos apoios recollidos no artigo 43 do Regulamento (CE) 1698/2005, do Consello, do 20 de setembro, relativo ás axudas ao desenvolvemento rural a través do Fondo Europeo Agrícola de Desenvolvemento Rural (Feader), agás no referente aos custos de establecemento de especies de crecemento rápido».
Tres.-Modifícase o punto 1 do artigo 10º do seguinte modo:
1. O texto da alínea q) queda redactado como segue:
«q) Labrar a terra: remover o terreo de cultivo mediante útiles mecánicos».
2. Suprímese o texto da alínea s).
3. O texto da alínea u) queda redactado como segue:
«u) Vexetación espontánea non desexada: aquelas especies vexetais que, aínda que non poñan en risco a capacidade produtiva dos solos agrícolas a medio e longo prazo, ameacen coa súa proliferación, con romper o tradicional equilibrio agroecolóxico dun predio ou zona de cultivo determinada e con afectar por extensión os campos de cultivo circundantes».
4. Suprímense os textos das alíneas v), w) e x).
5. Engádense as alíneas y), z) e aa) que quedan redactadas como segue:
«y) Refinación de terras: aquelas operacións de acondicionamento da superficie do solo dos socalcos e terras de regadío, destinadas a mellorar a eficiencia do uso da auga e facilitar a práctica da rega, realizadas sobre parcelas de cultivo en que se utilizan métodos de rega por gravidade, por superficie ou por inundación».
«z) Zonas con elevado risco de erosión: as zonas que, para tal efecto, sexan establecidas pola Consellería do Medio Rural ou, de ser o caso, as definidas no Inventario Nacional de Erosión de Solos (2002-2012) do Ministerio de Medio Ambiente, e Medio Rural e Mariño, ou no Mapa de Estados Erosivos (1986-1990) do Ministerio de Medio Ambiente nas zonas onde non se editase o dito inventario».
«aa) Elemento estrutural: aquelas características do terreo tales como as marxes das parcelas con características singulares, terrazas de retención, camallóns, illas e enclaves de vexetación natural ou rocha, sebes e soutos que se encontren no interior da parcela, pozas, lagoas, estanques e bebedoiros naturais e árbores de barreira en liña, en grupo ou illados. Así mesmo, considéranse elementos estruturais pequenas construcións, como muretes de pedra seca, antigos pombais ou outros elementos de arquitectura tradicional que poidan servir de abeiro para a flora e a fauna».
Catro.-O artigo 16º queda redactado como segue:
«Este capítulo ten por obxecto definir na Comunidade Autónoma de Galicia as boas condicións agrarias e ambientais e os requisitos legais de xestión que deberá cumprir o agricultor no ano 2009 de acordo coa condicionalidade, de conformidade co Regulamento (CE) 73/2009 do Consello, do 19 de xaneiro.
Tamén se define un sistema para a aplicación dos controis e as reducións, no relativo á condicionalidade, nos pagamentos, de conformidade co Regulamento (CE) 796/2004 da Comisión, do 21 de abril, polo que se establecen disposicións para a aplicación da condicionalidade, a modulación e o sistema integrado de xestión e control previstos no Regulamento (CE) 73/2009 do Consello, co Regulamento (CE) 1975/2006 da Comisión, do 7 decembro, polo que se establecen disposicións de aplicación do Regulamento (CE) 1698/2005 do Consello, do 20 de setembro, no que respecta á aplicación dos procedementos de control e da condicionalidade en relación coas medidas de desenvolvemento rural, co Real decreto 486/2009, do 3 de abril, polo que se establecen os requisitos legais e de xestión e as boas condicións agrarias e ambientais que deben cumprir os agricultores que reciban pagamentos directos no marco da política agrícola común, os beneficiarios de determinadas axudas ao desenvolvemento rural e os
agricultores que reciban axudas en virtude dos programas de apoio á reestruturación e reconversión e á prima por arrinca do viñedo, e co Decreto 106/2007 da Xunta de Galicia, do 21 de maio, sobre a distribución de competencias na aplicación e control da condicionalidade en relación co desenvolvemento rural e coas axudas directas da política agrícola común».
Cinco.-Modifícase o artigo 18º do seguinte modo:
No primeiro paragrafo substitúese a mención ao artigo 5 do Regulamento (CE) 1782/2003 do Consello, pola mención ao artigo 6 do Regulamento (CE) 73/2009 do Consello.
Seis.-Ao artigo 20º engádeselle un punto 4 co seguinte texto:
«4. Para os efectos do artigo 24.2º, parágrafo segundo, do Regulamento (CE) 73/2009 do Consello, do 19 de xaneiro, non se aplicarán reducións a un agricultor cando todos os incumprimentos que se detectasen sexan menores, entendendo como tales os avaliados con gravidade leve, que non teñan repercusión fóra da explotación e dos que non derivan efectos ou o tempo de permanencia dos mesmos sexa menor dun ano. Os casos que entrañen riscos directos para a saúde pública ou a sanidade animal non se considerarán incumprimentos menores. Unha vez informado o agricultor das medidas correctoras que debe adoptar, se non corrixe a situación dentro dun prazo que non poderá ser posterior ao 30 de xuño do ano seguinte a aquel en que se observou o incumprimento, este non se considerará menor e aplicarase, como mínimo, unha redución do 1%. No caso de adoptar as medidas correctoras dentro do prazo previsto non se considerará incumprimento.
No caso dos beneficiarios das axudas previstas nos incisos i) a v) da alínea a) e nos incisos i), iv) e v) da alínea b) do artigo 36 do Regulamento (CE) 1698/2005, do Consello, do 20 de setembro, o establecido neste punto será aplicable a partir do ano 2010».
Sete.-O artigo 22º queda redactado como segue:
«Os pagamentos directos non poderán superar o límite establecido, de ser o caso, para cada liña de axuda, nin o límite global establecido no anexo IV do Regulamento (CE) 73/2009, do Consello, do 19 de xaneiro de 2009».
Oito.-O artigo 23º queda redactado como segue:
«1. A calquera pagamento directo superior a 5.000 euros que deba concederse na campaña 2009 a un agricultor, e soamente sobre o importe por enriba dos ditos 5.000 euros, aplicaráselle unha redución dun 7%».
«2. A porcentaxe de redución prevista no número 1 incrementarase en catro puntos porcentuais para os importes dos pagamentos directos que excedan os 300.000 euros, non sendo de aplicación este incremento para os primeiros 300.000 euros».
Nove.-No artigo 24º os textos das alíneas b), c) e d) do punto 2 quedan redactados como segue:
«b) Os novos agricultores que realizasen a súa primeira instalación no ámbito dun programa de desenvolvemento rural establecido con base no Regulamento (CE) 1698/2005, do Consello, do 20 de setembro, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), iniciando a súa actividade nalgún dos sectores que xa estean incorporados no réxime do pagamento único».
«c) Os novos agricultores que, tendo recibido dereitos de pagamento único con cargo á reserva nacional na asignación inmediatamente anterior, presentasen con posterioridade á dita solicitude de dereitos da reserva nacional solicitudes de axuda de conformidade co establecido no artigo 109.3º do Real decreto 1612/2008».
«d) Os agricultores cuxas explotacións estean situadas en zonas suxeitas a programas de reestruturación ou de desenvolvemento relativos a algún tipo de intervención pública tal como transformacións en regadío, concentracións parcelarias e beneficiarios de dereitos da reserva nacional de programas gandeiros, co obxecto de evitar o abandono de terras ou para compensar desvantaxes específicas para os agricultores nas ditas zonas, conforme o previsto no artigo 41.3º do Regulamento (CE) 73/2009, do Consello, do 19 de xaneiro, e que non recibiran xa dereitos de pagamento único da reserva nacional. Non obstante, a asignación prevista neste punto só terá lugar se, unha vez atendidos os casos previstos de sentenzas e novos agricultores, existe remanente na reserva».
Dez.-Modifícase o artigo 27º do seguinte modo:
1. Suprímese o texto do punto 3.
2. O texto do punto 4 queda redactado como segue:
«4. Para os efectos de utilización dos dereitos de axuda, considerarase que se utilizaron en primeiro lugar os dereitos de axudas normais de maior importe. Entre os dereitos de axudas de idéntico valor considerarase a súa utilización segundo a orde de numeración que posúan».
Once.-Modifícase o texto do artigo 28º, que queda redactado como segue:
«Todo dereito de axudas que non se utilizase durante un período de dous anos incorporarase á reserva nacional, agás en casos de forza maior ou circunstancias excepcionais. Non obstante, durante 2009 os dereitos de pagamento non utilizados durante o bienio 2007-2008 non se engadirán á reserva nacional se foron utilizados en 2006, e durante 2010 os dereitos de pagamento non utilizados durante o bienio 2008-2009 non se engadirán á reserva nacional se foron utilizados en 2007».
Doce.-Modifícase o texto do artigo 30º, que queda redactado como segue:
«1. Consideraranse hectáreas admisibles para os efectos da xustificación dos dereitos de axudas normais as superficies agrarias da explotación, incluídas as superficies plantadas de plantas forestais de rotación curta (código NC ex 0602 90 41), agás as ocupadas por bosques ou as utilizadas predominantemente para actividades non agrarias, agás no caso das superficies dedicadas á produción de froitas e hortalizas en que unicamente se considerarán admisibles as superficies con tomates para transformación, superficies con pexegueiros de carne amarela aptos para transformación, superficies con pereiras das castes Williams e Rocha, superficies con ameixeiras da caste de Ente, superficies con figueiras e superficies de viña para vinificación e para produción de uvas da caste Moscatel».
«2. Tamén se considerarán hectáreas admisibles as superficies utilizadas para xustificar dereitos de pagamento único no ano 2008, e que:
a) Deixasen de cumprir a definición de admisible como consecuencia da aplicación das directivas 79/409/CEE do Consello, do 2 de abril de 1979, relativa á conservación das aves silvestres e 92/43/CEE do Consello, do 21 de maio de 1992, relativa á conservación dos hábitats naturais e da fauna e flora silvestres, e da Directiva 2000/60/CE do Parlamento Europeo e do Consello, do 23 de outubro de 2000, pola que se establece un marco comunitario de actuación no ámbito da política de augas, ou
b) Durante o transcurso do correspondente compromiso de cada agricultor, sexa forestada de conformidade co artigo 31 do Regulamento (CE) 1257/1999 do Consello, do 17 de maio de 1999, sobre a axuda ao desenvolvemento rural a cargo do Fondo Europeo de Orientación e de Garantía Agrícola (FEOGA), ou o artigo 43 do Regulamento (CE) 1698/2005, ou conforme un réxime nacional cuxas condicións se axusten ao disposto no artigo 43, números 1º, 2º e 3º do dito regulamento, ou
c) Durante o transcurso do correspondente compromiso de cada agricultor, sexa unha superficie que se retirara da produción conforme os artigos 22 a 24 do Regulamento (CE) 1257/1999 ou o artigo 39 do Regulamento (CE) 1698/2008».
«3. Agás no caso de forza maior ou en circunstancias excepcionais, as hectáreas cumprirán os criterios de admisibilidade en todo momento ao longo do ano natural en que se presenta a solicitude».
Trece.-Modifícase o segundo parágrafo do artigo 31º, que queda redactado como segue:
«Por outra parte, poden realizarse cultivos secundarios, establecidos no artigo 1, número 1º, alíneas i) e j) do Regulamento (CE) 1234/2007 do Consello, do 22 de outubro de 2007, polo que se crea unha organización de mercados agrícolas e se establecen disposicións específicas para determinados produtos agrícolas, con excepción das patacas distintas das utilizadas para a fabricación de fécula, durante un período máximo de tres meses a partir da data establecida para tal efecto no anexo I do Regulamento (CE) 795/2006».
Catorce.-Suprímense os textos dos artigos 32º, 33º e 34º.
Quince.-Modifícase o texto do artigo 37º, que queda redactado como segue:
«1. Os dereitos de axuda poderán ser obxecto de cesión entre agricultores establecidos en todo o territorio nacional, coa excepción da Comunidade Autónoma de Canarias, ben en venda, arrendamento ou mediante calquera outra forma admitida en dereito».
«2. A venda dos dereitos de axuda pode realizarse con ou sen terras. Nos casos de arrendamento de dereitos irá acompañado da cesión dun número equivalente de hectáreas admisibles polo mesmo período de tempo».
«3. Poderanse ceder voluntariamente á reserva nacional todos os dereitos de axuda que non se vaian utilizar».
«4. No caso de cesións de fraccións de dereitos, con ou sen terras, farase o cálculo e asignación do valor do dereito de acordo cos criterios proporcionais do artigo 3.3º do Regulamento (CE) 795/2004 da Comisión, do 21 de abril».
«5. No caso de cesión dos dereitos especiais, a exención da obriga de establecer un número de hectáreas admisibles equivalente ao número de dereitos de axuda establecida no número 2 do artigo 11º só se manterá se se ceden todos os dereitos de axuda obxecto da excepción, considerándose neste caso unha cesión de dereitos de axuda con terras».
«6. No caso de que a cesión de dereitos especiais sexa parcial, os dereitos cedidos pasarán a normais e non se poderá solicitar o restablecemento das condicións especiais para eles».
Dezaseis.-Modifícase o texto do punto 2 do artigo 39º, que queda redactado como segue:
«2. O cedente comunicará a cesión dos dereitos de axuda ao Fogga entregando xunto á dita comunicación os documentos necesarios, en función do tipo de cesión elixida, para acreditala. O período de comunicación iniciarase o 1 de novembro e rematará seis semanas antes da finalización do prazo de presentación da solicitude única do seguinte ano.
Entenderase que a cesión foi aceptada se ás seis semanas desde a comunicación o Fogga non notificou xustificadamente a súa oposición. Unicamente poderá opoñerse á cesión cando esta non se axuste ás disposicións do Regulamento (CE) 73/2009 do Consello, do 19 de xaneiro e do Regulamento (CE) 795/2004 da Comisión, do 21 de abril».
Dezasete.-Modifícase o artigo 44º do seguinte modo:
1. O texto do punto 3 queda redactado como segue:
«3. As terras retiradas no marco deste artigo deben cumprir as condicións seguintes:
a) O barbeito realizarase mediante os sistemas tradicionais de cultivo, de mínima labra ou mantendo unha cuberta vexetal adecuada, tanto espontánea como cultivada, para minimizar os riscos de erosión, de aparición de incendios, malas herbas, pragas e enfermidades, conservar o perfil salino do solo, a capacidade produtiva do mesmo e favorecer o incremento da biodiversidade.
b) As aplicacións de herbicidas autorizados serán efectuadas con aqueles que non teñan efecto residual e sexan de baixa perigosidade.
c) No caso de manter unha cuberta vexetal, esta non poderá ser utilizada para a produción de sementes nin aproveitada baixo ningún concepto con fins agrarios antes do 31 de agosto ou antes do 15 de xaneiro seguinte para producir cultivos destinados a seren comercializados, agás naquelas zonas previstas no número 3º do artigo 32 do Regulamento (CE) 795/2004 da Comisión, do 21 de abril».
2. Engádese un punto 5 co seguinte texto:
«5. Nos casos recollidos no punto 5º do artigo 32 do Regulamento (CE) 795/2004, do 21 de abril, o Fogga poderá autorizar todos os produtores afectados a utilizar as terras que declarasen retiradas da produción para fins de alimentación animal de aproveitamento non lucrativo. O Fogga deberá notificar cada autorización debidamente xustificada ao Ministerio de Medio Ambiente, e Medio Rural e Mariño para que este pola súa vez a notifique á Comisión Europea».
Dezaoito.-Modifícase o texto do primeiro parágrafo do punto 3 do artigo 56º, que queda redactado como segue:
«3. Cando na explotación se venda leite, para determinar o número de cabezas con dereito a prima, a pertenza dos animais ao censo de vacas leiteiras ou ao de nutrices establecerase mediante a relación entre a cantidade de referencia do beneficiario e o rendemento leiteiro medio para España establecido no anexo XVI do Regulamento (CE) 1973/2004, da Comisión, do 29 de outubro».
Dezanove.-Suprímese o texto da alínea d) do artigo 70º.
Vinte.-Suprímense os textos dos puntos 2, 3, 4 e 5 do artigo 75º.
Vinte e un.-Modifícase o artigo 91º do seguinte modo:
1. Modifícase o texto do punto 1, que queda redactado como segue:
«1. Con carácter xeral, o Fogga efectuará os pagamentos recollidos no punto 1.2 do artigo 1º, entre o 1 de decembro e o 30 de xuño do ano natural seguinte. Os pagamentos poderán efectuarse en dous prazos».
2. Suprímese o texto do punto 3.
Vinte e dous.-Modifícase o anexo 10 do seguinte modo:
1. Suprímese o produto de código 28.-Retirada obrigatoria para RPU, do anexo 10-A.
2. Suprímese a relación 2.-Variedades de retirada obrigatoria para pagamento único, do anexo 10-B.
Vinte e tres.-Modifícase o anexo 12 para engadir as seguintes zonas de concentración parcelaria:
Ver referencia pdf "08300D004P007.PDF"
Vinte e catro.-Substitúese o anexo 21 polo texto do anexo I desta orde.
Vinte e cinco.-Substitúese o anexo 22 polo texto do anexo II desta orde.
Vinte e seis.-As referencias ao articulado do Regulamento (CE) nº 1782/2003 do Consello, do 29 de setembro, contidas no punto 1 do artigo 1º; no punto 2 do artigo 4º; no punto 1 do artigo 6º; no punto 4 do artigo 7º; nas alíneas i), j) e k) do artigo 10º; no punto 1 do artigo 11º; no punto 1 do artigo 26º; no artigo 40º; no artigo 41º; no artigo 46º; no artigo 47º; nos puntos 1, 2 e 3 do artigo 48º; no artigo 49º; no artigo 50º; nos puntos 1 e 2 do artigo 51º; no artigo 52º; no artigo 55º; no punto 1 do artigo 56º; no artigo 56º; no artigo 58º; no punto 1 do artigo 59º; no título do capítulo 5; e no punto 1 do artigo 87º; entenderanse realizadas ao Regulamento (CE) nº 73/2009, do Consello, do 29 de xaneiro de 2009, conforme a táboa de correspondencias contida no anexo XVIII do devandito regulamento.
Disposición derradeira
Única.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 22 de abril de 2009.
Samuel Jesús Juárez Casado
Conselleiro do Medio Rural
Ver referencia pdf "08300D004P007.PDF"